Komission direktiivi 89/362/ETY, annettu 26 päivänä toukokuuta 1989, maidontuotantotilojen yleisistä hygieniavaatimuksista



Virallinen lehti nro L 156 , 08/06/1989 s. 0030 - 0032

Suomenk. erityispainos Alue 3 Nide 29 s. 0112

Ruotsink. erityispainos Alue 3 Nide 29 s. 0112



KOMISSION DIREKTIIVI, annettu 26 päivänä toukokuuta 1989, maidontuotantotilojen yleisistä hygieniavaatimuksista (89/362/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, ottaa huomioon terveyttä ja eläinten terveyttä koskevista ongelmista yhteisön sisäisessä lämpökäsitellyn maidon kaupassa 5 päivänä elokuuta 1985 annetun neuvoston direktiivin 85/397/ETY(1), sellaisena kuin se on viimeksi muutettuna asetuksella (ETY) N:o 3768/85(2), ja erityisesti sen 11 artiklan 4 kohdan, sekä katsoo, että käsittelemättömän maidon on oltava peräisin tuotantotiloilta, jotka täyttävät direktiivin 85/397/ETY liitteessä A olevassa VI luvussa määrätyt yleiset hygieniavaatimukset, jäsenvaltioiden on taattava, että tuotantotiloilla suoritetaan määräaikaistarkastukset hygieniavaatimusten noudattamisen varmistamiseksi, tuotantotilojen tarkastusta varten on laadittava yleinen hygieniasäännöstö, jossa määritellään yleiset hygieniavaatimukset, jotka tuotantotilojen on täytettävä, ja erityisesti työtilojen hoitoa ja lypsämistä koskevat vaatimukset, ja tässä direktiivissä säädetyt toimenpiteet ovat pysyvän eläinlääkintäkomitean lausunnon mukaiset, ON ANTANUT TÄMÄN DIREKTIIVIN: 1 artikla Jäsenvaltioiden on huolehdittava siitä, että maidontuotantotilat noudattavat liitteessä esitettyjä yleisiä hygieniasääntöjä. 2 artikla 1 Komissio voi antaa suosituksia yleisten hygieniasääntöjen selityksistä. 2 Komissio julkaisee 1 kohdassa tarkoitetut suositukset. 3 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1990. Niiden on ilmoitettava tästä komissiolle viipymättä. Ensimmäisen kohdan mukaisesti annetuissa säännöksissä on nimenomaisesti viitattava tähän direktiiviin. 4 artikla Tämä direktiivi on osoitettu kaikille jäsenvaltioille. Tehty Brysselissä 26 päivänä toukokuuta 1989. Komission puolesta Ray MAC SHARRY Komission jäsen (1) EYVL N:o L 226, 24.8.1985, s. 13 (2) EYVL N:o L 362, 31.12.1985, s. 8 LIITE TUOTANTOTILOILLA NOUDATETTAVAT YLEISET HYGIENIASÄÄNNÖT I LUKU Työtilojen hoitoa koskevat yleiset vaatimukset 1 Navetan, jossa lehmiä pidetään, ja siihen liittyvien tilojen on aina oltava riittävän puhtaat, siistit ja hyvässä kunnossa. 2 Navetan ja siihen liittyvien tilojen kulkuväylä on pidettävä puhtaana ulosteiden tai muiden jätteiden kertymistä. 3 Lantakourut on puhdistettava mahdollisimman säännöllisesti. 4 Karsinat on pidettävä kuivina, tarvittaessa kuivikkeiden avulla. 5 Lypsytila, maitohuone, siivous- ja varastotilat sekä niissä säilytettävät välineet on aina pidettävä puhtaina, siisteinä ja hyvässä kunnossa. 6 Navetan ja siihen liittyvien tilojen desinfiointi on suoritettava siten, ettei desinfiointiainetta pääse maitoon tai ettei maito pilaannu. 7 Sikoja ja siipikarjaa ei saa pitää navetassa tai lypsytiloissa. 8 Kärpästen, jyrsijöiden ja muiden tuhoeläinten hävittämisestä on huolehdittava. 9 Kemikaalit, lääkkeet ja muut vastaavat tuotteet on säilytettävä turvallisessa paikassa. 10 Rehua, jolla voi olla maitoon haitallinen vaikutus, ei saa säilyttää navetassa. II LUKU Lypsämisessä ja maidon käsittelyssä käytettävien laitteiden ja välineiden hoitoa koskevat yleiset vaatimukset 1 Lypsämisessä käytettyjen laitteiden ja välineiden sekä niiden kaikkien osien on aina oltava riittävän puhtaat ja hyvässä kunnossa. 2 Puhdistuksen ja desinfioinnin jälkeen lypsämisessä, käsittelyssä, varastoinnissa ja kuljetuksessa käytetyt laitteet ja välineet on huuhdeltava juomakelpoisella vedellä. Työvälineet ja harjat on säilytettävä hygieenisesti. 3 Kun säiliöt puhdistamisen ja desinfioinnin jälkeen on tyhjennetty, on niiden suuaukko jätettävä auki kunnes ne otetaan uudelleen käyttöön. III LUKU Lypsämiseen liittyvät yleiset hygieniamääräykset 1 Karjan yksittäisten lehmien on oltava toimivaltaisen viranomaisen yksilöitävissä. Niiden on oltava puhtaita ja hyvin hoidettuja. 2 Työtä, jolla saattaisi olla haitallinen vaikutus maitoon, ei saa tehdä juuri ennen lypsämistä ja sen aikana. 3 Ennen lypsyä lehmän vetimet, utareet ja tarvittaessa myös näiden läheisyydessä olevat nivusten, reisien ja vatsan osat on puhdistettava. 4 Lypsyn aloitettuaan lypsäjän on tarkkailtava maidon ulkoista laatua. Jos maidossa havaitaan jokin fyysinen poikkeavuus, kyseisen lehmän maitoa ei saa toimittaa edelleen. Lehmät, joilla havaitaan utaretautien kliinisiä oireita, on lypsettävä viimeiseksi, erillisellä koneella tai käsin viimeiseen maitotippaan asti, eikä maitoa saa toimittaa edelleen. 5 Lypsylehmien vedinkastoon tarkoitettuja liuoksia tai suihkeita saa käyttää vain välittömästi lypsämisen jälkeen jolleivät viranomaiset anna muunlaisia määräyksiä. Vedinkastoliuosten ja -suihkeiden aineosien on oltava viranomaisten hyväksymiä. 6 Lypsämisen ja maidon käsittelyn kanssa tekemisissä olevien henkilöiden on käytettävä asianmukaisia ja puhtaita työvaatteita. 7 Lypsäjien on pestävä kätensä juuri ennen lypsyn aloittamista ja pidettävä kätensä mahdollisimman puhtaina koko lypsyn ajan. Tätä varten lypsypaikan läheisyyteen on asennettava tarkoituksenmukaiset laitteet, jotta lypsyä suorittavat tai maitoa käsittelevät henkilöt voivat pestä kätensä ja käsivartensa. Naarmut ja haavat on peitettävä vedenpitävillä haavasiteillä. 8 Keräykseen asti maito on säilytettävä maitohuoneessa tai maidon varastointitilassa. 9 Maitohuoneita saa käyttää ainoastaan maidon ja lypsyvälineiden käsittelyyn liittyviin toimiin. 10 Maitosangot on peitettävä kun niitä pidetään navetassa tai kun ne viedään ulos ja kuljetetaan maitohuoneisiin. 11 Jos maito suodatetaan, käytetyt suodattimet, niiden mallista riippuen, on vaihdettava tai puhdistettava ennen kuin niiden suodatuskyky ehtyy. Suodatin on joka tapauksessa vaihdettava tai puhdistettava ennen jokaista lypsyä. Suodattamiseen ei saa käyttää kangasta.